b'\n_START_ARTICLE_\nUSAs ambassade i Oslo\n_START_SECTION_\nNorsk-amerikansk diplomatisk historie\n_START_PARAGRAPH_\nEtter unionsoppl\xc3\xb8sningen i 1905 var USA et av de f\xc3\xb8rste land til \xc3\xa5 anerkjenne Norge som selvstendig stat, og etablerte diplomatiske forbindelser med Norge samme \xc3\xa5r.\n_START_SECTION_\nN\xc3\xa5v\xc3\xa6rende ambassadeanlegg\n_START_PARAGRAPH_\nAmbassaden ligger p\xc3\xa5 Huseby i Oslo. Den er tegnet av Einhorn, Yaffee, Prescott Architecture & Engineering (EYP), ble oppf\xc3\xb8rt i 2013\xe2\x80\x932017 og \xc3\xa5pnet 15. mai 2017._NEWLINE_Gjennom flere \xc3\xa5r p\xc3\xa5gikk en utredning for \xc3\xa5 avklare hvor en fremtidig ambassade burde ligge. I desember 2005 vedtok Oslo bystyre at ambassaden skulle tilbys nytt ambassadeomr\xc3\xa5de i Husebyskogen, ved en avstemning hvor Tom Pape (Ap) og Ane Willumsen (V) stemte for forslaget og sikret flertall for forslaget. Interesseorganisasjonen Aksjon Vern Husebyskogen motsatte seg en amerikansk ambassade i Husebyskogen og samlet underskrifter fra lokale innbyggere._NEWLINE_Etter en omstendelig planleggings- og godkjenningsprosess, der ogs\xc3\xa5 H\xc3\xb8yesterett til slutt kom med en kjennelse til fordel for de amerikanske byggeplanene, ble arkitektplanene for den nye ambassaden klare i begynnelsen av 2010. Byggingen startet i 2013. Det nye ambassadekomplekset best\xc3\xa5r av et kontorbygg, en bolig for deler av vaktstyrken, tre inngangspaviljonger og et underjordisk st\xc3\xb8ttebygg. Utformingen av kontorbygget er gjort med tanke p\xc3\xa5 de lokale forholdene og for \xc3\xa5 fremheve de deler av bygningen som har offentlig betydning. I den omkringliggende hagen er et elveleie flyttet. Ambassaden er tegnet av det internasjonale arkitektkontoret Einhorn, Yaffee, Prescott Architecture & Engineering (EYP).\n_START_SECTION_\nTidligere ambassadebygning\n_START_PARAGRAPH_\nAmbassadens tidligere bygning i Henrik Ibsens gate 48 ble tegnet av den finsk-amerikanske arkitekten Eero Saarinen, som ogs\xc3\xa5 tegnet USAs ambassade i London. Bygningen stod ferdig i 1959. \xc3\x98kte krav til sikkerhet f\xc3\xb8rte til at ambassaden oppf\xc3\xb8rte gjerder og hindre rundt bygningen for \xc3\xa5 begrense muligheten for terroristangrep.\n_START_SECTION_\n\xc2\xabAmbassadesaken\xc2\xbb\n_START_PARAGRAPH_\nAmerikanske myndigheter har et Surveillance Detection Program som blant annet tar sikte p\xc3\xa5 \xc3\xa5 avdekke mulig aggresjon mot ambassaden. Gjennom en reportasje i TV 2 ble det kjent at nordmenn medvirket til overv\xc3\xa5kning av norske borgere p\xc3\xa5 vegne av ambassaden, saken ble kjent som ambassadesaken og ble henlagt som intet straffbart forhold av statsadvokaten i juli 2011.'